Sen sijaan, että tätä tai muita epäkohtia lähdettäisiin suoraselkäisesti korjaamaan, käännetään raukkamaisesti syyttävä sormi kerta kerran jälkeen osoittamaan tavallista kansaa, ja erityisesti heikoimpiamme. Me emme tee riittävän pitkää päivää töissä, me menemme eläkkeelle liian aikaisin, meille maksetaan liian kovaa palkkaa, jne. Ja katsokaa keitä ovat nämä syyllistäjämme . Onko heillä todella varaa lähteä kertomaan kansalle kuinka meidän tulee luopua yhä enemmästä , jotta he itse saisivat yhä enemmän ? Onko sosiaaliturvamme tasoa todella varaa heikentää enää yhtään ? Ei missään nimessä, jos asiaa kysyy Euroopan sosiaalisten oikeuksien komitealta . Tulemmeko koskaan kuulemaan näiltä syyllistäviltä tahoilta: "Kiitos, nyt minulle riittää jo." ? Ikävä kyllä emme.Varallisuus kasaantuu yhä enenevissä määrin jo ennestään hyvin rikkaille. Suomen rikkain prosentti omisti 2013 jo 13,3% kaikesta varallisuudesta, rikkain 5% peräti kolmanneksen. Nyt tuoreimpien lukujen mukaan rikkaat kahmivat kansalta jo tätäkin suuremman siivun itselleen, seitsemän (!) suomalaisen omistaessa yhtä paljon kuin kansamme köyhin 40% yhteensä. Tämä 40% tarkoittaa lähes 1,9 miljoonaa suomalaista. Nämä seitsemän miljardööriä maksoivat veroja yhteensä 8 miljoonaa euroa, siinä missä varallisuudeltaan vastaava köyhin 40% maksoi veroja yhteensä 5000 miljoonaa. Reilua, eikö? Ja yhä enemmän pitäisi saada. Meidän taskuistamme. Koska meitä on paljon, heitä kovin vähän. Näinhän meille asiaa aina perustellaan.